
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á skipalögum nr. 66/2021 (EES-reglur)
	Ráðuneyti /verkefnisstjóri
	 Innviðaráðuneyti / skrifstofa samgangna
	Innleiðing EES-gerðar?
	☒ Já
☐ Nei

	Dags.
	 17.07.2025


	A. Úrlausnarefni

	Forsaga máls og tilefni.
Með fyrirhuguðu frumvarpi um breytingu á skipalögum nr. 66/2021 er ætlunin að tryggja lagastoð fyrir innleiðingu reglugerðar (EB) nr. 391/2009.
Hvert er úrlausnarefnið?
Reglugerð Evrópuþingsins og ráðsins (EB) nr. 391/2009 frá 23. apríl 2009 um sameiginlegar reglur og staðla fyrir stofnanir sem sjá um skipaskoðun og -eftirlit er hluti af endurútgáfu tilskipunar ráðsins 94/57/EB um sameiginlegar reglur og staðla fyrir stofnanir sem sjá um skipaeftirlit og -skoðun og fyrir tilheyrandi starfsemi siglingamálayfirvalda. Sú tilskipun er innleidd hér á landi með reglugerð nr. 142/2004 um viðurkenningu flokkunarfélaga og um reglur og staðla fyrir stofnanir sem sjá um skipaeftirlit og -skoðun. Þar sem eldri tilskipun hefur verið breytt í veigamiklum atriðum var ákveðið að endurútgefa hana til að skýra og styrkja ýmis efnisatriði. 
Helstu nýmæli reglugerðar (EB) nr. 391/2009 eru breytingar á valdi framkvæmdastjórnar ESB, eða Eftirlitsstofnunar EFTA (ESA) í tilviki EFTA-ríkjanna, til að leggja á sektir og févíti ef viðurkenndar stofnanir (stofnanir sem sjá um skipaskoðun og -eftirlit og hafa verið viðurkenndar til þeirra starfa) uppfylla ekki þau skilyrði sem kveðið er á um í reglugerðinni. 
Farið hefur verið eftir reglum um þinglega meðferð EES-mála þar sem um er að ræða ESB-gerð sem varðar stjórnskipuleg álitamál og háð er samþykki Alþingis. Forsætisráðuneytið, innviðaráðuneytið og utanríkisráðuneytið lögðu fyrir utanríkismálanefnd Alþingis álitsgerð um reglur um eftirlit með skipum, með tilliti til stjórnarskrár Íslands árið 2016. Þá fengu reglugerðin og álitsgerð ráðuneytanna þriggja efnislega umfjöllun í umhverfis- og samgöngunefnd og stjórnskipunar- og eftirlitsnefnd. 
Í áliti meiri hluta stjórnskipunar- og eftirlitsnefndar Alþingis frá 23. febrúar 2017 kemur fram að talið er að framsalið sem um ræðir sé á afmörkuðu og vel skilgreindu sviði og ekki mjög íþyngjandi fyrir íslenska ríkið eða þegna þess. Þá taldi meiri hlutinn það vera til bóta að leggja á févíti og sektir áður en til afturköllunar kemur og til þess fallið að tryggja meiri sanngirni. Meiri hluti nefndarinnar tók undir sjónarmið í álitsgerð ráðuneytanna og gerði ekki athugasemdir við upptöku gerðarinnar í EES-samninginn. Umhverfis- og -samgöngunefnd gaf einnig út álit um upptöku gerðarinnar í EES-samninginn 25. maí 2016.  Það álit tekur á efnisreglum gerðarinnar og taldi nefndin að hagsmunir innlendra skipafyrirtækja sem reglurnar taka til felist í því að efnisreglur gerðarinnar verði teknar upp í landsrétt. 
Að hvaða marki duga gildandi lög og reglur ekki til?
Breyting á lögum er nauðsynleg til að innleiðing reglugerðar (EB) nr. 391/2009 í íslenskan rétt verði möguleg. Lagastoð fyrir því framsali valdheimilda til ESA að stofnunin geti lagt sektir og févíti á viðurkenndar stofnanir er ekki fyrir hendi í núverandi lögum.  

	B. Markmið 

	Stefna hins opinbera á viðkomandi málefnasviði/málaflokki.
EES-samningurinn hefur haft mikilvæg og jákvæð áhrif á íslenskt atvinnulíf og markmið stjórnvalda er að tryggja góða og skilvirka framkvæmd hans. Í Evrópulöggjöf eru öruggar, og umhverfisvænar siglingar hafðar að leiðarljósi ásamt samkeppnishæfni innri markaðar. Samrýmist það markmiðum íslenskra stjórnvalda í málaflokknum.  
Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmið með lagasetningunni er að innleiða með fullnægjandi hætti þau ákvæði reglugerðar (EB) nr. 391/2009 sem kalla á lagabreytingu. Ekki verður gengið lengra við innleiðingu en þörf krefur. 

	C. Leiðir

	Ekkert aðhafst - hvaða afleiðingar hefði það?
Samkvæmt samningi um stofnun dómstóls og Eftirlitsstofnunar hefur Eftirlitsstofnun EFTA það hlutverk að fylgjast með því að innleiðing og beiting reglna, sem teknar hafa verið upp í EES-samninginn sé með fullnægjandi hætti. Ef innleiðing reglugerðar (ESB) fer ekki fram getur stofnunin hafið mál vegna ófullnægjandi innleiðingar. Slíku máli getur lyktað með að stofnunin sendi málið til EFTA-dómstólsins. 
Önnur úrræði en lagasetning sem metin hafa verið.
Ekki eru önnur úrræði en lagasetning tæk í þessu tilviki.
Mögulegar leiðir við lagasetningu.
Mögulegt er að innleiða reglugerð (EB) 391/2009 með heildstæðum hætti í lög eða þau ákvæði sérstaklega sem kalla á lagabreytingar. 
Horft er til þess að fara síðari leiðina og innleiða ákvæði reglugerðarinnar síðan í heild sinni í landsrétt með stjórnvaldsfyrirmælum. Slíkt veitir stjórnvöldum færi á að gera breytingar á sem kunna að verða gerðar á reglugerð (EB) 391/2009 á síðari stigum án lagabreytinga, enda séu breytingar ekki þess eðlis að lagabreytinga sé þörf.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Áformað er að gera nauðsynlegar breytingar á skipalögum nr. 66/2021 þannig að þau ákvæði reglugerðar (EB) nr. 391/2009 sem kalla á lagabreytingu verði innleidd í lög. Önnur ákvæði reglugerðarinnar verða í framhaldinu innleidd með stjórnvaldsfyrirmælum.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Meðal þeirra ákvæða skipalaga sem þarf að breyta er 3. gr. að því er varðar orðskýringu á viðurkenndri stofnun. Þá þarf að bæta við nýju ákvæði um sektir og févíti sem Eftirlitsstofnun EFTA getur lagt á og dómsvald EFTA-dómstólsins. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Frumvarpinu er ætlað að uppfylla þjóðréttarlegar skuldbindingar íslenska ríkisins sem leiða af samningnum um Evrópska efnahagssvæðið. 
Evrópugerðin sem innleiða á varðar stjórnskipuleg álitamál um framsal framkvæmdarvalds til ESA og dómsvalds til EFTA-dómstólsins. Hefur utanríkismálanefnd því óskað eftir áliti umhverfis- og samgöngunefndar, sem málaflokkurinn heyrir undir. Stjórnskipunar- og eftirlitsnefnd hefur fjallað um þann þátt gerðarinnar sem snýr að stjórnskipulegum álitamálum, skv. reglum um þinglega meðferð EES-mála. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei.

	F. Samráð

	Hverjir eru helstu hagsmunaaðilar? 
Skipafélög, flokkunarfélög (áhrif óveruleg). 
Er skörun við stjórnarmálefni annarra ráðuneyta? 
Nei.
Samráð sem þegar hefur farið fram.
Samráð við Samgöngustofu.
Fyrirhugað samráð.
Áform um lagasetningu og drög að frumvarpi verða kynnt á samráðsvef stjórnvalda. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Engin áhrif á ríkissjóð.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já. 
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Íslenska ríkinu ber að beita ákvæðum reglugerðarinnar frá þeim tíma er þau öðlast gildi innan Evrópska efnahagssvæðisins. 
Hvaða forsendur þurfa að vera fyrir hendi til að lagasetning beri árangur? 
Til að lagasetning beri árangur þurfa ákvæði laga, að breytingum loknum, og stjórnvaldsfyrirmæla að vera fullnægjandi til innleiðingar á reglugerð (EB) 391/2009. Stjórnvöldum ber að tryggja að beiting reglna sé til samræmis við inntak reglnanna.
Mælikvarðar á árangur og útkomu.
Eftirlitsstofnun EFTA hefur það hlutverk að tryggja að hin svokölluðu EFTA-EES ríki (þ.e. Ísland, Noregur og Liechtenstein) innleiði og beiti ákvæðum gerða, sem teknar eru upp í EES-samninginn, með fullnægjandi hætti. Hafi stofnunin ekki athugasemdir við innleiðingu gerðar eða beitingu má telja að íslenska ríkið hafi fullnægt þjóðréttarlegum skuldbindingum sínum. 
Hefur verið hugað að því að afla gagna til að meta árangur þegar þar að kemur? 
Nei.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

